Ο **Ράιαν Κράουζερ** (*Ryan Crouser*, γεννήθηκε στις 18 Δεκεμβρίου 1992) είναι Αμερικανός σφαιροβόλος και δευτερευόντως δισκοβόλος. Είναι κάτοχος του παγκόσμιου ρεκόρ στη σφαιροβολία τόσο στον ανοικτό, όσο και στον κλειστό στίβο, ενώ είναι δύο φορές χρυσός Ολυμπιονίκης (2016, 2021) και δύο παγκόσμιος πρωταθλητής. 

Στις 18 Ιουνίου 2021, στο προολυμπιακό τουρνουά στίβου των ΗΠΑ στο Γιουτζήν, έριξε τη σφαίρα σε απόσταση 23,37 μέτρων στην τέταρτη προσπάθειά του καταρρίπτοντας το 31 ετών παγκόσμιο ρεκόρ του Ράντι Μπαρνς (23,12 μ.) και στις 24 Ιανουαρίου 2021, έριξε 22,82 μέτρα σημειώνοντας νέο παγκόσμιο ρεκόρ κλειστού στίβου στο Φαγιέτβιλ του Άρκανσο, καταρρίπτοντας επίσης ρεκόρ του Μπαρνς (22,66 μ. από το 1989). Μία ακόμη κατάρριψη ήρθε στις 18 Φεβρουαρίου 2023 σε συνάντηση κλειστού στίβου στο Άινταχο με 23,38 μέτρα ξεπερνώντας και την επίδοση του ανοικτού στίβου κατά ένα εκατοστό. ενώ αργότερα την ίδια χρονιά σημείωσε νέο ρεκόρ με 23,56 μέτρα.

Ο Κράουζερ είναι επιπλέον κάτοχος του χρυσού μεταλλίου στη σφαιροβολία των Ολυμπιακών Αγώνων του 2016 στο Ρίο ντε Τζανέιρο, οπότε κατέρριψε και το ρεκόρ Ολυμπιακών Αγώνων με βολή στα 22,52 μέτρα.

Στο Παγκόσμιο Πρωτάθλημα Στίβου 2019 στην Ντόχα ο αθλητής πήρε τη δεύτερη θέση στον «πιο υπέροχο και ανταγωνιστικό αγώνα σφαιροβολίας που έγινε ποτέ», όπως περιγράφηκε.. Ο Κράουζερ έχει κερδίσει τέσσερα πρωταθλήματα ΗΠΑ στον ανοικτό στίβο (2016, 2017, 2019 και 2021) και δύο πρωταθλήματα ΗΠΑ κλειστού στίβου, καθώς και τέσσερα κολεγιακά πρωταθλήματα (κλειστού και ανοικτού στίβου), εκπροσωπώντας το Πανεπιστήμιο του Τέξας.

Βιογραφικά στοιχεία
-------------------

Ο Κράουζερ γεννήθηκε στο Πόρτλαντ του Όρεγκον, αλλά μεγάλωσε στη γειτονική κωμόπολη Μπόρινγκ. Η οικογένειά του είχε παράδοση στις ρίψεις: ο πατέρας του, ο Μιτς Κράουζερ, ήταν αναπληρωματικός στην ομάδα δισκοβολίας των ΗΠΑ στους Ολυμπιακούς αγώνες του 1984, ο θείος του Μπράιαν Κράουζερ (γενν. 1962) ήταν μέλος της ολυμπιακής ομάδας των ΗΠΑ στον ακοντισμό σε δύο Ολυμπιακούς αγώνες, ένας άλλος θείος του, ο Ντιν Κράουζερ, ήταν καλός σφαιροβόλος και δισκοβόλος, ενώ οι δύο εξάδελφοί του είναι ακοντιστές. Ο Ράιαν ασχολήθηκε με τον στίβο για πρώτη φορά όταν πήγαινε στην 5η τάξη του δημοτικού σχολείου, αλλά στην αρχή δεν ήταν τόσο καλός όσο ο εξάδελφός του ο Σαμ, και ξεχώρισε μόνο μετά τη Β΄ γυμνασίου.

Παραπομπές
----------

1. ↑  «Electrifying kickoff to U.S. Olympic trials, world record shattered». *Reuters*. 19 Ιουνίου 2021. Ανακτήθηκε στις 25 Ιουνίου 2021.
2. ↑  «Ryan Crouser world indoor record shot put American Track League | World Athletics». *www.worldathletics.org*. Ανακτήθηκε στις 28 Ιανουαρίου 2021.
3. ↑  «Στίβος: Παγκόσμιο ρεκόρ ο Κράουζερ στη σφαιροβολία με 23,38μ.!». Ανακτήθηκε στις 18 Φεβρουαρίου 2023.
4. ↑  «Το νέο παγκόσμιο ρεκόρ του Κράουζερ στη σφαιροβολία». Ανακτήθηκε στις 21 Αυγούστου 2023.
5. ↑  «Olympic Games Records». *worldathletics.org*. Ανακτήθηκε στις 24 Νοεμβρίου 2020.
6. ↑  «Report: men's shot put - IAAF World Athletics Championships Doha 2019| News | iaaf.org». *www.iaaf.org*. Ανακτήθηκε στις 28 Οκτωβρίου 2019.
7. ↑  «Oregon native wins shot put gold, sets record». *KATU*. Associated Press (Portland, Oregon). August 18, 2016. Αρχειοθετήθηκε από το πρωτότυπο στις January 2, 2019. .
8. ↑  «Ryan Crouser – 2012 Men's Track and Field». TexasSports.com. Ανακτήθηκε στις 22 Ιουνίου 2016.
9. ↑  Mesh, Aaron (23 Αυγούστου 2016). «Here's How Far Oregon Olympian Ryan Crouser Threw a Shot Put». *Willamette Week*. Αρχειοθετήθηκε από το πρωτότυπο στις 2 Ιανουαρίου 2019.
10. 1 2  Krider, Dave (5 Μαΐου 2010). «New generation continues Crouser family throwing tradition». MaxPreps.com. Ανακτήθηκε στις 22 Ιουνίου 2016.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ράιαν Κράουζερ** |

* World Athletics: Ryan CROUSER
* Ο Ρ. Κράουζερ Αρχειοθετήθηκε 2021-07-28 στο Wayback Machine. στον ιστότοπο της ΔΟΕ
* Ο Ρ. Κράουζερ στην *Olympedia*